CELEX: 32014R0602
Language: lv
Date: 2014-06-04 00:00:00
Title: Komisijas Īstenošanas regula (ES) Nr. 602/2014 ( 2014. gada 4. jūnijs ), ar ko nosaka īstenošanas tehniskos standartus, lai veicinātu uzraudzības prakses konverģenci attiecībā uz papildu riska pakāpju piemērošanu saskaņā ar Eiropas Parlamenta un Padomes Regulu (ES) Nr. 575/2013  Dokuments attiecas uz EEZ

5.6.2014   
            
            
               LV
            
            
               Eiropas Savienības Oficiālais Vēstnesis
            
            
               L 166/22
            
         KOMISIJAS ĪSTENOŠANAS REGULA (ES) Nr. 602/2014
   (2014. gada 4. jūnijs),
   ar ko nosaka īstenošanas tehniskos standartus, lai veicinātu uzraudzības prakses konverģenci attiecībā uz papildu riska pakāpju piemērošanu saskaņā ar Eiropas Parlamenta un Padomes Regulu (ES) Nr. 575/2013
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 26. jūnija Regulu (ES) Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (1), un jo īpaši ņemot vērā tās 410. panta 3. punktu,
   tā kā:
   
               (1)
            
            
               Ir lietderīgi noteikt īstenošanas tehniskos standartus, lai veicinātu uzraudzības prakses konverģenci attiecībā uz vienotu pieeju, ko īsteno nolūkā izvērtēt iestāžu būtisku neatbilstību prasībām nolaidības vai bezdarbības dēļ, un attiecībā uz papildu riska pakāpēm. Lai veicinātu uzraudzības prakses konverģenci attiecībā uz papildu riska pakāpju piemērošanu, būtu jādefinē piemērota formula. Ar šo formulu būtu nosaka samērīga papildu riska pakāpe, kas nav zemāka par 250 % un kas līdz ar nākamajiem Regulas (ES) Nr. 575/2013 405., 406. un 409. panta pārkāpumiem pakāpeniski palielinās. Formulā būtu jāievieš atbilstīgs koeficients, lai varētu piemērot zemāku papildu riska pakāpi to riska darījumu gadījumā, kas ir atbrīvoti saskaņā ar Regulas (ES) Nr. 575/2013 405. panta 3. punktu.
            
         
               (2)
            
            
               Šīs regulas pamatā ir regulatīvo tehnisko standartu projekts, ko Eiropas Banku iestāde iesniegusi Komisijai.
            
         
               (3)
            
            
               Eiropas Banku iestāde ir veikusi atklātu sabiedrisko apspriešanu par īstenošanas tehnisko standartu projektu, kas ir šīs regulas pamatā, izvērtējusi potenciālās saistītās izmaksas un ieguvumus un pieprasījusi saskaņā ar Eiropas Parlamenta un Padomes Regulas (ES) Nr. 1093/2010 (2) 37. pantu izveidotās Banku nozares ieinteresēto personu grupas atzinumu,
            
         IR PIEŅĒMUSI ŠO REGULU.
   1. pants
   Vispārīgi apsvērumi
   1.   Kompetentās iestādes nodrošina, ka jebkuru papildu riska pakāpi, kas noteikta saskaņā ar Regulas (ES) Nr. 575/2013 407. pantu, piemēro visām tām attiecīgajām iestādes turētajām vērtspapīrošanas pozīcijām, ko ietekmē Regulas (ES) Nr. 575/2013 405., 406. vai 409. panta būtiskais pārkāpums.
   2.   Ja iestāde novērš Regulas (ES) Nr. 575/2013 405., 406. vai 409. pantā noteikto prasību pārkāpumu, papildu riska pakāpi vairs nepiemēro, tiklīdz par tās novēršanu ir paziņots kompetentajai iestādei.
   3.   Izvērtējot to, vai noteikt papildu riska pakāpi, kompetentās iestādes ņem vērā gan Regulas (ES) Nr. 575/2013 405., 406. vai 409. panta pārkāpuma būtiskumu, gan tā nozīmīgumu vērtspapīrošanas pozīcijas riska analīzei. Būtiskumu ņem vērā kvantitātes un kvalitātes ziņā, kā arī vajadzības gadījumā uzņēmuma un konsolidētā līmenī. Izvērtējot būtiskumu, kompetentās iestādes citu faktoru starpā apsver pārkāpuma ilgumu, ietekmēto pozīciju lielumu un to, vai iestāde ir aktīvi centusies novērst pārkāpumu.
   4.   Novērtējot, vai iestāde jebkādā būtiskā ziņā nolaidības vai bezdarbības dēļ nav izpildījusi Regulas (ES) Nr. 575/2013 405. pantā minētās prasības, kompetentās iestādes nedrīkstētu ietekmēt tas, ka iniciators, sponsors vai sākotnējais aizdevējs nav atklājis savu apņemšanos attiecībā uz iepriekš veiktām vērtspapīrošanām saglabāt būtisku ekonomiskās līdzdarbības daļu, kas nav mazāka par 5 %, ja iestāde var pierādīt, ka tā ir atbilstīgi ņēmusi vērā minēto apstākli.
   5.   Ja iestādes nolaidības vai bezdarbības dēļ notiek būtisks Regulas (ES) Nr. 575/2013 409. pantā noteiktās informācijas atklāšanas prasības pārkāpums, kompetentās iestādes nosaka papildu riska pakāpi iniciatora, sponsora vai sākotnējā aizdevēja saglabātajām pozīcijām vai citam riska darījumam ar attiecīgo vērtspapīrošanu.
   6.   Novērtējot to, vai iestādes attiecībā uz vērtspapīrošanas pozīcijām, kas emitētas 2011. gada 1. janvārī vai vēlāk un pirms 2014. gada 1. janvāra, jebkādā būtiskā ziņā nolaidības vai bezdarbības dēļ nav izpildījušas Regulas (ES) Nr. 575/2013 405., 406. vai 409. pantā noteiktās prasības, kompetentās iestādes var apsvērt, vai minētās iestādes laikā no emisijas datuma līdz 2013. gada 31. decembrim ir pastāvīgi ievērojušas prasības, kuras precizētas Eiropas Parlamenta un Padomes Direktīvas 2006/48/EK (3) 122.a pantā un Eiropas Banku uzraudzītāju komitejas norādēs par Direktīvas 2006/48/EK 122.a pantu (4).
   2. pants
   Papildu riska pakāpes aprēķināšana
   Ja iestāde jebkādā būtiskā ziņā neizpilda Regulas (ES) Nr. 575/2013 405., 406. vai 409. pantā paredzētās prasības, kompetentās iestādes piemēro turpmāk norādīto formulu, lai noteiktu kopējo riska pakāpi (“Kopējā RP”) saskaņā ar Regulas (ES) Nr. 575/2013 245. panta 6. punktā un 337. panta 3. punktā precizēto pieeju.
   Kopējā RP = Min[12,5; Sākotnējā RP × (1 + (2,5 + 2,5 × PārkāpumaIlgumsgadi) × (1 – 405.PantaAtbrīvojumsPct))]
   Kur:
   
                
            
            
               “12,5” ir koeficients, kas apzīmē maksimālo vērtību, kādu var sasniegt kopējā riska pakāpe.
            
         
                
            
            
               “Sākotnējā RP” ir riska pakāpe, kas būtu piemērojama vērtspapīrošanas pozīcijām, ja netiktu noteikta papildu riska pakāpe.
            
         
                
            
            
               “2,5” ir minimālais koeficients, ko piemēro sākotnējai riska pakāpei, lai aprēķinātu papildu riska pakāpi.
            
         
                
            
            
               “PārkāpumaIlgumsgadi” ir pārkāpuma ilgums, kas izteikts gados un noapaļots uz leju līdz tuvākajam 12 mēnešu periodam. Minētais mainīgais lielums ir vienāds ar “0” tāda pārkāpuma gadījumā, kas ir īsāks par 12 mēnešiem; vienāds ar “1” tāda pārkāpuma gadījumā, kas ir ilgāks par 12 mēnešiem, bet īsāks par 24 mēnešiem; vienāds ar “2” tāda pārkāpuma gadījumā, kas ir ilgāks par 24 mēnešiem, bet īsāks par 36 mēnešiem, utt. Attiecībā uz vērtspapīrošanu ilgumu parasti mēra no pārkāpuma sākuma, taču kompetentās iestādes, ņemot vērā vertspapīrošanas īpašās iezīmes, var noteikt citus sākuma punktus. “Pārkāpums” ir vienas vai vairāku 405., 406. vai 409. pantā noteikto prasību pārkāpums, kura rezultātā var tikt noteikta papildu riska pakāpe. Pārkāpums kļūst par “nākamo pārkāpumu” gadījumā, kad paiet laiks, bet pārkāpums netiek novērsts un tā rezultātā papildu riska pakāpe pakāpeniski palielinās.
            
         
                
            
            
               “405.PantaAtbrīvojumsPct” ir mainīgs lielums, kas vienāds ar 0,5 tādā gadījumā, ja Regulas (ES) Nr. 575/2013 405. panta 3. punkts attiecas uz vērtspapīrošanas pozīcijām, kurām aprēķināta papildu riska pakāpe, un vienāds ar 0, ja šādu atbrīvojumu nepiemēro.
            
         3. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 4. jūnijā
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 176, 27.6.2013., 1. lpp.
   
   
      (2)  Eiropas Parlamenta un Padomes 2010. gada 24. novembra Regula (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).
   
      (3)  Eiropas Parlamenta un Padomes 2006. gada 14. jūnija Direktīva 2006/48/EK par kredītiestāžu darbības sākšanu un veikšanu (OV L 177, 30.6.2006., 1. lpp.).
   
      (4)  http://www.eba.europa.eu/documents/10180/106202/Guidelines.pdf.